Oord beboet ná seuntjie se skok-doodRuan Pieterse (5) en sy stiefma, Tersia Madelyn. Die foto is geneem etlike minute voor hy doodgeskok is. Foto: Facebook Stonehaven-on-Vaal naby Vanderbijlpark moet R200 000 opdok nadat ‘n 5-jarige seuntjie, Ruan Pieterse, verlede jaar by die oord deur ŉ springkasteelmotor doodgeskok is. Beeld het Vrydag berig die oord is dié bedrag beboet nadat die oord skuld erken het van nalatigheid. Die oord is ook aan strafbare manslag skuldig bevind. Ruan se ma, Yolandi Enslin, het aan Beeld gesê geen bedrag geld sal ooit haar kind kan terugbring nie. “Selfs al was die boete R1 miljoen of R10 miljoen, dit sal hom nie terugbring nie. Dit was alles so onnodig en voorkombaar, as hulle net na hul toerusting omgesien het,” het sy gesê. Volgens die forensiese ondersoek was die aarddraad in die elektriese prop nie verbind nie. Landdros Willem Strydom het gesê die hoë boete moet as ŉ waarskuwing aan alle eienaars van publieke speelplekke dien om hul speelareas veilig te hou. Ruan is op 20 Oktober 2012 dood toe hy aan die handvatsel van ’n springkasteel se motor gevat het om hom op te trek nadat hy op die grond geval het. Die motor het hom geskok en hy is op die toneel dood. Sy niggie is ook tydens die voorval beseer. Lees meer hier. – Sapa